Tekið til hendinni á Degi umhverfisins í Hvalfjarðarsveit Degi umhverfisins voru gerð góð skil í skólum Hvalfjarðarsveitar ; Skýjaborg og Heiðarskóla . Skólarnir eru grænfánaskólar og leggja mikla áherslu á umhverfismennt en á degi umhverfisins nýttu báðir skólarnir tækifærið og veðurblíðuna til útivistar og hreinsunar á umhverfinu . Eldri deild leikskólans Skýjaborgar fór í gönguferð um Melahverfið með það fyrir augum að tína rusl og gera umhverfið hreinna . Yngri deildin dvaldi á skólalóðinni og lagði áherslu á sitt nánasta umhverfi . Í Heiðarskóla hófst dagurinn á ráðstefnu þar sem Tómas Knútsson greindi frá starfi Bláa hersins , en frá árinu 1995 hefur Blái herinn tekið þátt í og framkvæmt fjöldan allan af verkefnum á sviði umhverfismála , fræðslu og og hreinsun svæða , aðallega við sjávarstrendur , opin svæði og í höfnum landsins . Jónína Hólmfríður Pálsdóttir hélt einnig erindi og fræddi ráðstefnugesti um lífríki Grunnafjarðar og svokallaða Ramsar-samþykkt sem er samþykkt um votlendi sem hafa mikilvægt , alþjóðlegt gildi . Grunnafjörðurinn er einmitt eitt af þessum Ramarsvæðum . Að lokinni ráðstefnu hélt allur skólinn af stað í fjöruhreinsun og náttúrufræðslu - og upplifun við Grunnafjörð sem endaði í grillveislu í Álfholtsskógi . Það safnaðist heilmikið af rusli , sem var flokkað eins og hægt var í plast , timbur og dósir – en merkilegasti fundurinn var kannski flöskuskeyti sem fannst í fjörunni . Skeyti sem hafði verið varpað í Eiðisvatn á vordögum ársins 2010 ! Margir lögðu hönd á plóg til að gera daginn sem ánægjulegstan . Ungmenna - og íþróttafélag Hvalfjarðarsveitar lagði til poka í fjöruhreinsun og aðstoðaði við útigrillið . Kvenfélagskonur í kvenfélaginu Lilju gáfu múffur , kleinur og kanilsnúða í nesti og umhverfisnefnd Hvalfjarðarsveitar aðstoðaði við útfærslu og skipulag og Íslenska Gámafélagið sá um að koma ruslinu í réttan farveg . Dagur umhverfisins í Hvalfjarðarsveit var sérlega fallegur og vel heppnaður dagur sem allir hlutaðeigandi geta verið stoltir af , og sérstaklega nemendur skólanna sem lögðu sitt af mörkum til fegrunar umhverfis í Hvalfjarðarsveit . Frábært framtak og skemmtilegar myndir tala sínu máli á heimasíðum skólanna .